**Cas pràctic 1. Activitat de problemes familiars i de parella**

Ets psicòleg o psicòloga dels serveis socials secundaris de València. Arriba a la teua consulta una dona anomenada María per a parlar-te de la seua situació per primera vegada.

María té quaranta-cinc anys, i en fa tres que es va casar amb Pedro. María i Pedro tenen un fill en comú que es diu Miguel. María té una filla i un fill del seu matrimoni anterior. La filla de María es diu Penélope i el fill es diu Mario. Pedro té un fill del seu matrimoni anterior, anomenat Manuel. Les persones que formen el sistema familiar són les següents:

María: quaranta-cinc anys. Educadora social

Penélope: vint anys

Mario: quinze anys

Pedro: quaranta-dos anys. Administratiu

Manuel: vint-i-dos anys

Miguel (fill en comú de Pedro i María): dos anys

Exmarit

Pedro

Mario

Manuel

Miguel

María continua el seu relat i ens conta que des de fa un mes han començat a conviure tots a la mateixa casa. Al principi tot ha anat molt bé, però han començat a sorgir diversos problemes amb els fills i la filla. Ens els conta d’un en un.

Penélope: té vint anys i està repetint algunes assignatures de la carrera. Estudia psicologia perquè li agrada molt ajudar la gent. María està molt preocupada per la seua filla, perquè últimament ha començat a eixir amb un xic i té comportaments estranys. El xic es diu Nicolás i té disset anys. És un consumidor habitual de drogues (porros, cocaïna i alcohol). Sol relacionar-se amb uns amics que tenen diverses condemnes per furts i per robatoris amb intimidació. Penélope va contar a la seua mare que Nicolás viu només amb la seua mare perquè el pare els va abandonar feia uns anys, i que ell havia sigut víctima i havia presenciat violència de gènere dins de la seua família. Des de fa uns mesos, Penélope ha anat deixant d’eixir amb les seues amigues, i cada vegada parla menys amb la seua mare. Les discussions entre Penélope i Nicolás són comunes, i generalment ell decideix quan i com acabar-les. Penélope ha explicat a María que Nicolás va dir que ser una dona divorciada i buscar una altra parella era de brutes.

María ens demana per favor que li indiquem si hi veiem indicis de violència de gènere, així com que la derivem als recursos disponibles a la ciutat de València.

1. **Analitza, segons el model ecològic, els factors de risc i de protecció que presenta Penélope. Si creus que pot existir una situació de violència de gènere, a quins recursos de la ciutat de València podries derivar-la?**

Després de fer-li les indicacions oportunes, María ens parla de com porta el divorci amb el seu exmarit. Ens diu que, encara que de tant en tant els conviden a aniversaris i altres festes com si estigueren junts, a vegades viu situacions desagradables en les quals ha d’informar que ja no són parella. Ella es considera ja una persona autònoma i independent i creu que no té res en comú amb la seua exparella.

1. **Segons el que ens conta María, en quina fase del divorci es troba?**

Continuem parlant i ens conta que, a pesar que al principi estava molt contenta i encantada que estigueren tots junts en una mateixa casa, ara les coses sembla que ja no van tan bé. S’ha adonat que no és tan meravellós com tenia pensat i han començat a sorgir alguns sentiments de decepció. No se sent acceptada per Manuel.

1. **Segons el que ens conta María, en quina fase del procés evolutiu de les famílies reconstituïdes estarien?**

Finalment, ens informa dels problemes que tenen. Manuel no la reconeix com la nova parella del seu pare i està en contra de la relació. D’altra banda, Penélope no parla tampoc amb Pedro, i les poques vegades que ho fan és per a discutir.

1. **Pel que fa a la base de les característiques comunes dels programes d’intervenció amb les famílies reconstituïdes, elabora cinc sessions en les quals es treballen els problemes que es presenten en aquesta família.**